01.03.2013.
Аласталган Алтайым
Агаш-ташту Кудайым
Албатыҥнаҥ  чöкöбö
Алкыжыҥнаҥ айрыба
Баш болзын деп айдынып 
Бажы-кöзин  сыйманып 
Бажырар сеге калыгыҥ
Байлаар  сени
Албатыҥ
Ас деп карыкпа
Ас та болзо jе быжу
Айткан сöстöҥ чыкпас
Турган jолдоҥ кыйбас
Турумкай ла бек
Сениҥ учун тартыжар
Кудайым
Курларын чечип
Куттарын  солып
Кубулгандарга
Санааркаар ба
Олорго
Айтпаган эмес
Бербеген эмес
Билимди
Бойлоры jеектеген
Öскöзин мензинген
Öзöгин  толуган
Кöбöлöктöр
Бÿгÿн ле учар
Эртен
Эрлердиҥ  кÿни
Эр киндиктÿ 
 Эрjине   атту
Эрjинелÿ эрлер
Алтайды аластап
Алкап кöдÿрер
Айга-Кÿнге jаҥдап
Албатыны баштаар
Алтай jаҥды
Ада угынаҥ 
Эне тöзине
Улалтар
Баш болзын Божогон
Баш болзын Баш болзын